**КОМПАНИЈА „ДУНАВ ОСИГУРАЊЕ“ а.д.o.**

**С број:**

**27. април 2021. године**

**Београд**

**З А П И С Н И К**

**са Редовне седнице Скупштине Компаније „Дунав осигурање“ а.д.o,**

**одржане 27. априла 2021. године**

**Седници су присуствовали акционари:** Република Србија коју представља Небојша Кнежевић, капитал у друштвеном власништву кога представљају Горан Говедарица, Мирослав Говедарица, Марко Ранђеловић, Милица Сенић, Ана Јовић, председник Скупштине Компаније, Синдикат Компаније „Дунав осигурање“ а.д.о. кога је представљао Мирослав Ристић, акционар Радовић Славиша, Комерцијална банка ад Београд коју је представљала Јелена Мирковић, Prudence kapital а.д. кога је представљао Дарко Достанић. Акционар ЈП „Електропривреда Србије“ гласао је достављањем формулара за гласање у одсуству.

**Седници Скупштине присуствовали су и:** Ивана Соковић, председник Извршног одбора, Татјана Вукић, председник Надзорног одбора, представници независног ревизора КПМГ д.о.о. Никола Ђенић и Зорана Милошевић, др Драгица Јанковић, члан Извршног одбора, Милица Ђурђевић, члан Извршног одбора, Милош Милановић, члан Извршног одбора, Гаврило Аџић, директор Функције за интерну ревизију, интерне контроле и контролу усклађености пословања, Снежана Маринковић Јекић, директор Функције за правне послове, Мирјана Илић Милисављевић, директор Сектора за нормативне и статусне послове, Магдалена Мијатовић, виши саветник у Сектору за нормативне и статусне послове, Јелена Цветић, виши саветник у Сектору за нормативне и статусне послове, Борка Ојданић, техничка подршка, Милена Васиљевић, стенограф.

Седница је почела са радом у **12,10**  часова.

Ана Јовић, председник Скупштине је у складу са одредбама Пословника о раду Скупштине, именовала записничара који ће водити записник са данашње седнице, као и председника и чланове Комисије за гласање.

За председника Комисије за гласање изабрана је Мирјана Илић Милисављевић, а за чланове наведене Комисије, изабрани су Јелена Цветић и Борка Ојданић.

За записничара који ће водити записник са данашње седнице именована је Магдалена Мијатовић.

На основу чл. 355. и 363. Закона о привредним друштвима („Службени гласник РС“, бр. 36/11, 99/11, 83/14, 5/15, 44/18, 95/18 и 91/19), члана 50. Статута Компаније „Дунав осигурање“ а.д.о. („Службени лист Компаније“, бр. 16/12, 40/15, 51/15, 09/16, 21/16, 39/18, 18/19 и 24/19) и члана 23. став 1. Пословника о раду Скупштине Компаније „Дунав осигурање“ а.д.о. („Службени лист Компаније“, брoj 51/15 и 18/19), председник Скупштине Компаније пре почетка рада Редовне седнице Скупштине, 27. априла 2021. године, донео је **Одлуку** **о именовању чланова Комисије за гласање и записничара (С број: 8/21).**

Ана Јовић, председник Скупштине, констатовала је да постоји кворум за рад и одлучивање.

Председник Скупштине Компаније „Дунав осигурање“ а.д.о. Београд, Ана Јовић је затим прочитала Извештај о евиденцији присутних акционара и њихових заступника и истакла је да укупан број издатих акција Компаније износи **8.778.391** обичних акција, односно гласова.

На седницу је непосредно приступило 6 акционара, који располажу са 8.569.072 гласова.

Путем формулара за гласање у одсуству, гласао је један акционар који располаже са 2.669 гласова.

Укупно евидентираних акционара 7, односно **8.571.741** обичних акција – гласова, што представља 97.65% од укупног броја гласова, тако да је Скупштина акционара имала кворум.

Констатовано је даСкупштина акционара има кворум.

Присутни су се о дневном реду изјаснили подизањем руке.

На предлог председника, Скупштина Компаније, једногласно је усвојила дневни ред који гласи:

**Д Н Е В Н И Р Е Д:**

1. Усвајање Записника са Ванредне Скупштине Компаније од 23. фебруара 2021. године;
2. Предлог одлуке о усвајању Финансијских извештаја Компаније „Дунав осигурање“ а.д.о, са Извештајем о пословању за период 01.01.2020.–31.12.2020. године, Извештајем о сопственој процени ризика и солвентности Компаније за период 01.01.2020.–31.12.2020. године (ОРСА) и мишљењем Надзорног одбора са образложењем;
3. Предлог одлуке о усвајању Мишљења овлашћених актуара о финансијским извештајима и годишњем извештају о пословању Компаније „Дунав осигурање“а.д.о. за 2020. годину, са мишљењем Надзорног одбора;
4. Предлог одлуке о усвајању Извештаја независног ревизора о обављеној ревизији финансијских извештаја Компаније „Дунав осигурање“а.д.о, за 2020. годину, са коментаром Надзорног одбора на Извештај независног ревизора и Предлогом коментара Скупштине акционара;
5. Предлог одлуке о расподели добити Компаније за 2020. годину и исплати дивиденде;
6. Предлог одлуке о усвајању Извештаја Компаније „Дунав осигурање“ а.д.о. о спровођењу политике саосигурања и реосигурања у 2020. години, са мишљењем овлашћених актуара и мишљењем Надзорног одбора;
7. Предлог одлуке о усвајању Годишњег извештаја о интерној ревизији за период 01.01.2020.–31.12.2020. године;
8. Разматрање Извештаја о мерама које су предузете поводом налаза Интерне ревизије у 2020. години, са предлогом одлуке;
9. Извештај о раду Надзорног одбора Компаније „Дунав осигурање“ а.д.о. за период 01.01.2020.–31.12.2020. године, са предлогом одлуке;
10. Информација о зарадама, накнадама и другим примањима чланова Надзорног одбора и Извршног одбора Компаније, са предлогом одлуке.

**ТАЧКА 1.**

**Усвајање Записника са Ванредне Скупштине Компаније од 23. фебруара 2021. године**

Председник Скупштине Компаније „Дунав осигурање“ а.д.о. Београд, Ана Јовић, ставила је на гласање Записник са Ванредне седнице Скупштине а затим је саопштила присутнима, након обављеног гласања, да је Записник са Ванредне седнице Скупштине Компаније од 23. фебруара 2021. године, усвојен потребном обичном већином гласова присутних акционара са правом гласа. **(С број:10/21).**

За је гласало **7** акционара који располажу са **8.571.741** гласова, што представља 100% од гласова присутних акционара, односно 97.65% од укупног броја гласова.

**ТАЧКА 2.**

**Предлог одлуке о усвајању Финансијских извештаја Компаније „Дунав осигурање“ а.д.о, са Извештајем о пословању за период 01.01.2020.–31.12.2020. године, Извештајем о сопственој процени ризика и солвентности Компаније за период 01.01.2020.–31.12.2020. године (ОРСА) и мишљењем Надзорног одбора са образложењем**

Mилица Ђурђевић, члан Извршног одбора, упознала је присутне са садржином Финансијских извештаја Компаније „Дунав осигурање“ а.д.о. за 2020. годину. Навела је да су финансијски извештаји сачињени у складу са законским и подзаконским актима који регулишу област рачуноводства, као и у складу са Законом о осигурању и подзаконским актима донетим од стране Народне банке Србије.

Оно што карактерише 2020. годину јесте веома успешан рад и добри резултати пословања. Остварен је нето добитак у 2020. години у износу од 3.198.453.000,00 динара и већи је за 6,6% у односу на 2019. годину. Пословни приходи су такође били виши у односу на претходну годину за 3,7%,а последица су, пре свега, пораста бруто премије од осигурања и реосигурања. Што се тиче пословних расхода, они бележе благи раст, као последицу пораста расхода по основу накнада штета и по основу неких других уговорних односа. Трошкови спровођења осигурања су нижи за 5,3% у односу на претходну годину, а настали су искључиво као последица смањења трошкова прибаве.

Укупна актива на дан 31.12.2020. године већа је за 11,98% у односу на 2019. годину и износи 57.254.667.000,00 динара.

Финансијски извештаји су свеобухватни, истинити и објективни, и на истинит и објективан начин приказују финансијски положај Компаније „Дунав осигурање“ а.д.о, резултате пословања и токове готовине.

Др Драгица Јанковић, члан Извршног одбора, навела је да је Извештај о сопственој процени ризика и солвентности саставни део Извештаја о пословању.

Ризични профил Компаније је непромењен у односу на претходну 2019. годину. Техничке резерве су обрачунате у складу са прописима и актуарском струком и довољне су за измирење свих преузетих обавеза од стране Компаније. Адекватност капитала је такође на задовољавајућем нивоу. Компанија се активно припрема за примену новог концепта Солвентност 2, у свему пратећи регулативу Народне банке Србије.

На основу члана 52. став 1. тачка 8. и члана 177. Закона о осигурању (“Службени гласник РС”, бр. 139/14) и члана 37. став 1. тачка 8) Статута Компаније „Дунав осигурање” а.д.о(„Службени лист Компаније”, број 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Редовној седници одржаној 27. априла 2021. године, донела је **Одлуку о усвајању финансијских извештаја Компаније „Дунав осигурање“ а.д.о. за период од 01.01.2020.-31.12.2020. године (С број: 11/21).**

**Одлука о усвајању Финансијских извештаја Компаније „Дунав осигурање“ а.д.о, са Извештајем о пословању за период 01.01.2020.–31.12.2020. године, Извештајем о сопственој процени ризика и солвентности Компаније за период 01.01.2020.–31.12.2020. године (ОРСА),** усвојена је, тајним гласањем, потребном обичном већином гласова присутних акционара са правом гласа.

За је гласало **7** акционара који располажу са **8.571.741** гласова, што представља 100% од гласова присутних акционара, односно 97.65% од укупног броја гласова.

**ТАЧКА 3.**

**Предлог одлуке о усвајању Мишљења овлашћених актуара о финансијским извештајима и годишњем извештају о пословању Компаније „Дунав осигурање“а.д.о. за 2020. годину, са мишљењем Надзорног одбора**

Др Драгица Јанковић, члан Извршног одбора, навела је да је мишљење овлашћених актуара о финансијским извештајима и годишњем извештају о пословању Компаније за 2020. годину у целини позитивно. Мишљење је урађено у складу са Одлуком Народне банке Србије о садржини мишљења овлашћеног актуара и састоји се из два дела, мишљења на премију осигурања и мишљење на техничке резерве.

Премија је утврђена у складу са прописима и са актуарском струком и довољна је за покриће преузетих обавеза по уговорима о осигурању.

Укупне техничке резерве износе 33.396.075.000,00 динара. Најзначајније техничке резерве су резерве за преносне премије и за резервисане штете код неживотних осигурања.

Техничке резерве су довољне, закључак је да су у складу са законом и да су довољне за трајно испуњење свих преузетих обавеза од стране Компаније.

На основу члана 163. став 1. тачка 4. и члана 177. став 1. тачка 1) Закона о осигурању („Службени гласник РС“, бр. 139/14) и члана 37. став 1. тачка 8) Статута Компаније „Дунав осигурање“ а.д.о. („Службени лист Компаније“, број 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Редовној седници одржаној дана 27. априла 2021. године, донела је **Одлуку о усвајању Мишљења овлашћених актуара o Финансијским извештајима и годишњем извештају о пословању Компаније „Дунав осигурање“ а.д.о. за 2020. годину (С број: пов. 2/21).**

**Одлука о усвајању Мишљења овлашћених актуара о финансијским извештајима и годишњем извештају о пословању Компаније „Дунав осигурање“ а.д.о. за 2020. годину,** усвојена је, тајним гласањем, потребном обичном већином гласова присутних акционара са правом гласа.

За је гласало **7** акционара који располажу са **8.571.741** гласова, што представља 100% од гласова присутних акционара, односно 97.65% од укупног броја гласова.

**ТАЧКА 4.**

**Предлог одлуке о усвајању Извештаја независног ревизора о обављеној ревизији финансијских извештаја Компаније „Дунав осигурање“а.д.о, за 2020. годину, са коментаром Надзорног одбора на Извештај независног ревизора и Предлогом коментара Скупштине акционара**

Милица Ђурђевић, члан Извршног одбора, навела је да је ревизију појединачних финансијских извештаја Компаније за 2020. годину извршио независни ревизор, KPMG д.о.о. из Београда. Детаљније образложење ревизорског извештаја и мишљења образложиће Никола Ђенић, представник KPMG д.о.о.

Никола Ђенић, представник KPMG д.о.о, навео је да је ревизорско мишљење позитивно и потврђује цифре које су садржане у самим финансијским извештајима. У извештају су наведене све процедуре које су спроведене у оквиру кључних ревизорских области и нема никаквих материјалних налаза. Искористио је прилику да се захвали руководству и менаџменту Компаније на изузетној сарадњи и транспарентности током читавог процеса обављања ревизије.

На основу члана 182. Закона о осигурању („Службени гласник РС“, бр. 139/14) и члана 37. став 1. тачка 8) Статута Компаније „Дунав осигурање“ а.д.о. („Службени лист Компаније“, број 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Редовној седници одржаној дана 27. априла 2021. године, донела је **Одлуку о усвајању Извештаја независног ревизора о обављеној ревизији финансијских извештаја Компаније „Дунав осигурање“ а.д.о. за 2020. годину (С број:12/21).**

На основу члана 177. став 1. тачка 2) Закона о осигурању („Службени гласник РС“, бр. 139/14) и члана 37. став 1. тачка 8) Статута Компаније „Дунав осигурање“ а.д.о. („Службени лист Компаније“, број 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Редовној седници одржаној 27. априла 2021. године, даје **Коментар Скупштине Компаније на Извештај независног ревизора о обављеној ревизији финансијских извештаја Компаније за 2020. годину (С број:13/21).**

**Одлука о усвајању Извештаја независног ревизора о обављеној ревизији финансијских извештаја Компаније „Дунав осигурање“а.д.о, за 2020. годину**, **са коментаром Скупштине акционара**, усвојена је, тајним гласањем, потребном обичном већином гласова присутних акционара са правом гласа.

За је гласало **7** акционара који располажу са **8.571.741** гласова, што представља 100% од гласова присутних акционара, односно 97.65% од укупног броја гласова.

**ТАЧКА 5.**

**Предлог одлуке о расподели добити Компаније за 2020. годину и исплати дивиденде**

Милица Ђурђевић, члан Извршног одбора, навела је да укупан остварен нето добитак исказан у финансијским извештајима у 2020. години, који је Компанија остварила, износи 3.198.452.936,87 динара и састоји се од добитка животног осигурања у износу од 48.747.186,05 динара и добитка неживотног осигурања, у износу од 3.149.705.750,82 динара.

Од добити Компаније по основу животног осигурања, 85% се приписује осигураницима, док је за исплату дивиденде акционарима Компаније предвиђено у укупном бруто износу од 7.312.077,91 динара.

Од добити Компаније по основу неживотног осигурања, за исплату дивиденде акционарима Компаније предвиђено је у укупном бруто износу 3.149.660.677,42 динара, преостали део добити у износу од 45.073,40 динара задржава се као нераспоређена добит.

Предлаже се исплата дивиденде акционарима Компаније у року од шест месеци од дана доношења ове одлуке. Право на исплату дивиденди имају сви акционари Компаније на Дан акционара, односно на дан 17.04.2021. године. Извршни одбор Компаније ће донети одлуку и одредити дан и начин исплате дивиденде, о чему ће Компанија обавестити све акционаре који имају право на дивиденду у року од 15 дана од дана доношења одлуке.

На основу чл. 269. - 275. Закона о привредним друштвима („Службени гласник РС“, бр. 36/11, 99/11, 83/14 - др. зaкoн, 05/15, 44/18, 95/18 и 91/19), члана 29. и члана 37. став 1. тачка 7. Статута Компаније „Дунав осигурање” а.д.о. („Службени лист Компаније”, број 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Редовној седници одржаној дана 27. априла 2021. године, донела је **Одлуку о расподели добити за 2020. годину и исплати дивиденде (С број: 14/21).**

**Одлука о расподели добити Компаније за 2020. годину и исплати дивиденде**, усвојена је, тајним гласањем, потребном двотрећинском већином гласова присутних акционара са правом гласа.

За је гласало **7** акционара који располажу са **8.571.741** гласова, што представља 100% од гласова присутних акционара, односно 97.65% од укупног броја гласова.

**ТАЧКА 6.**

**Предлог одлуке о усвајању Извештаја Компаније „Дунав осигурање“ а.д.о. о спровођењу политике саосигурања и реосигурања у 2020. години, са мишљењем овлашћених актуара и мишљењем Надзорног одбора**

Милош Милановић, члан Извршног одбора, навео је да је Компанија у току 2020. године спроводила једну опрезну и одговорну политику саосигурања и реосигурања у складу са Законом о осигурању и осталим интерним актима, али и са правилима о управљању ризицима.

Циљ Компаније је био да се вођеном политиком саосигурања и реосигурања обезбеди стабилност и сигурност пословања.

У складу са Правилником о условима и начину саосигурања и реосигурања, пре сваког уговарања Компанија је вршила процену ризичности друштава за осигурање, под којим се условима прихватају ризицима, као и процену ризичности друштава којима се ризици преносе у саосигурање и реосигурање.

У Извештају, који се налази у материјалу, садржан је преглед свих уговора о саосигурању и реосигурању и сви остварени финансијски резултати и показатељи из домена послова саосигурања и реосигурања који су били заступљени у 2020. години.

Др Драгица Јанковић, члан Извршног одбора, навела је да је Мишљење овлашћених актуара на политику саосигурања и реосигурања сачињено од стране овлашћених актуара Компаније у складу са Одлуком о садржини мишљења овлашћеног актуара Народне банке Србије. На основу свих извршених анализа које су прописане, закључак овлашћених актуара је да је политика саосигурања и реосигурања у 2020. години била адекватна ризицима којима је друштво било изложено.

На основу члана 163. став 1. тачка 5. и члана 177. став 1. тачка 3) Закона о осигурању („Службени гласник РС“, бр. 139/14) и члана 37. став 1. тачка 9) Статута Компаније "Дунав осигурање“ а.д.о. („Службени лист Компаније“, број 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Редовној седници одржаној 27. априла 2021. године, донела је **Одлуку** **о усвајању Извештаја о спровођењу политике саосигурања и реосигурања Компаније „Дунав осигурање“ а.д.о. у 2020. години (С број:пов. 3/21).**

**Одлука о усвајању Извештаја Компаније „Дунав осигурање“ а.д.о. о спровођењу политике саосигурања и реосигурања у 2020. години**, усвојена је, тајним гласањем, потребном обичном већином гласова присутних акционара са правом гласа;

За је гласало **7** акционара који располажу са **8.571.741** гласова, што представља 100% од гласова присутних акционара, односно 97.65% од укупног броја гласова.

**ТАЧКА 7.**

**Предлог одлуке о усвајању Годишњег извештаја о интерној ревизији за период 01.01.2020.–31.12.2020. године**

Гаврило Аџић, директор Функције за интерну ревизију, интерне контроле и контролу усклађености пословања, навео је да је у прошлој години интерна ревизија завршила укупно 20 појединачних ревизија, које су планиране годишњим планом рада. У сваком тромесечју је завршено по пет интерних ревизија и дата је укупно 31 препорука, у циљу отклањања и исправљања утврђених неправилности и пропуста у раду.

У прилогу материјала постоји табеларни приказ, који обухвата сваку обављену интерну ревизију, са свим утврђеним неправилностима, датим препорукама, као и мерама које су субјекти ревизије предузели да се исправе неправилности, односно да се спроведу дате препоруке и евентуалне сугестије.

На основу члана 158. став 6. Закона о осигурању (“Службени гласник РС”, бр. 139/14) и члана 37. Статута Компаније “Дунав осигурање” а.д.о. (“Службени лист Компаније”, брoj 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Редовној седници одржаној 27. априла 2021. године, донела је **Одлуку** **о усвајању Годишњег извештаја о раду интерне ревизије у 2020. години (С број: пов. 4/21).**

**Одлука о усвајању Годишњег извештаја о интерној ревизији за период 01.01.2020.–31.12.2020. године,** усвојена је, тајним гласањем, потребном обичном већином гласова присутних акционара са правом гласа.

За је гласало **7** акционара који располажу са **8.571.741** гласова, што представља 100% од гласова присутних акционара, односно 97.65% од укупног броја гласова.

**ТАЧКА 8.**

**Разматрање Извештаја о мерама које су предузете поводом налаза Интерне ревизије у 2020. години, са предлогом одлуке**

Гаврило Аџић, директор Функције за интерну ревизију, интерне контроле и контролу усклађености пословања, навео је да је Извештај о мерама из тачке 8. дневног реда сачињен у складу са Законом о осигурању и интерним актима, односно Правилником о раду интерне ревизије. Интерним ревизијама је дата 31 препорука у 2020. години за исправљање неправилности и пропуста и унапређење система рада. Од свих субјеката ревизије добијена су обавештења о спровођењу датих препорука и сугестија интерне ревизије.

Нa основу члана 158. став 6. Закона о осигурању („Службени гласник РС“, бр. 139/14) и члана 37. Статута Компаније („Службени лист Компаније“, број 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Редовној седници одржаној 27. априла 2021. године, након разматрања Извештаја о мерама предузетим за отклањање неправилности утврђених интерним ревизијама у 2020. години, донела је **Одлуку** **о усвајању Извештаја о мерама предузетим за отклањање неправилности утврђених интерним ревизијама у 2020. години (С број: пов. 5/21).**

**Одлука о усвајању Извештаја о мерама које су предузете поводом налаза Интерне ревизије у 2020. години,** усвојена је, тајним гласањем, потребном обичном већином гласова присутних акционара са правом гласа.

За је гласало **7** акционара који располажу са **8.571.741** гласова, што представља 100% од гласова присутних акционара, односно 97.65% од укупног броја гласова.

**ТАЧКА 9.**

**Извештај о раду Надзорног одбора Компаније „Дунав осигурање“ а.д.о. за период 01.01.2020.–31.12.2020. године, са предлогом одлуке**

Татјана Вукић, председник Надзорног одбора, навела је да је 2020. година била веома тешка, али да је упркос томе Компанија „Дунав осигурање“ а.д.о. успешно пословала. Остварен је добар пословни резултат. Надзорни одбор Компаније је надзирао рад Извршног одбора, и активно је учествовао у остварењу постављених циљева. На почетку године дефинисани су пословни циљеви и стратегија, а у току године је праћена подробно реализација истих.

У функцији Скупштине Друштва Надзорни одбор Компаније пратио је рад три контролисана друштва, а то су „Дунав ауто“ д.о.о, „Дунав Друштво за управљање добровољним пензијским фондом“ а.д. и Брокерско-дилерског друштва „Дунав Стокброкер“ а.д. Праћено је управљање ризицима, разматрани су извештаји овлашћених актуара и праћено је функционисање система интерних контрола.

Укупно су одржане 32 седнице, које су углавном електронским путем одржаване, због неопходности поштовања епидемиолошких мера.

Нa основу члана 52. став 1. тачка 9) Закона о осигурању („Службени гласник РС“, бр. 139/14) и члана 37. став 1. тачка 12) Статута Компаније („Службени лист Компаније“, број 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Редовној седници одржаној 27. априла 2021. године, донела је **Одлуку о усвајању Извештаја о раду Надзорног одбора Компаније „Дунав осигурање“ а.д.о. у периоду од 01.01.2020. до 31.12.2020. године (С број: 15/21).**

**Одлука о усвајању Извештаја о раду Надзорног одбора Компаније „Дунав осигурање“ а.д.о. за период 01.01.2020.–31.12.2020. године,** усвојена је, тајним гласањем, потребном обичном већином гласова присутних акционара са правом гласа.

За је гласало **7** акционара који располажу са **8.571.741** гласова, што представља 100% од гласова присутних акционара, односно 97.65% од укупног броја гласова.

**ТАЧКА 10.**

**Информација о зарадама, накнадама и другим примањима чланова Надзорног одбора и Извршног одбора Компаније, са предлогом одлуке**

Милица Ђурђевић, члан Извршног одбора, упознала је присутне са садржином Информације о зарадама, накнадама и другим примањима чланова Надзорног одбора и Извршног одбора Компаније сачињеном у складу са Законом о осигурању којом је прописана обавеза да Скупштина друштва за осигурање једном годишње разматра информацију о укупно оствареним примањима чланова Извршног и Надзорног одбора.

Нa основу члана 60. Закона о осигурању („Службени гласник РС“, бр. 139/14) и члана 37. став 1. тачка 18) Статута Компаније („Службени лист Компаније“, број 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Редовној седници одржаној 27. априла 2021. године, донела је **Одлуку** **о усвајању Инфoрмaциje o примaњимa члaнoвa Нaдзoрнoг oдбoрa и Извршнoг oдбoрa Компаније Дунав осигурање а.д.о. (С број: пов. 6/21).**

**Одлука о усвајању Информације о зарадама, наканадама и другим примањима чланова Надзорног одбора и Извршног одбора Компаније,** усвојена је, тајним гласањем, потребном обичном већином гласова присутних акционара са правом гласа.

За је гласало **7** акционара који располажу са **8.571.741** гласова, што представља 100% од гласова присутних акционара, односно 97.65% од укупног броја гласова.

Седница је завршила са радом у 13,15 часова.

**Саставни део Записника чине:**

* Списак лица која су учествовала у раду Скупштине Компаније - евиденција присутних акционара на почетку седнице Скупштине;
* Докази о сазивању Редовне седнице Скупштине Компаније;
* Извештај Комисије за гласање;
* Стенографске белешке тока седнице Скупштине стенографа Милене Васиљевић.

|  |  |
| --- | --- |
| **ЗАПИСНИЧАР ПРЕДСЕДНИК СКУПШТИНЕ**  **Магдалена Мијатовић Ана Јовић** |  |